Helmut Faska

Helmut Faska  (* 8. apryla 1932 we Wuježku; † 15. januara 2024 we Wojerecach) bě hornjoserbski rěčespytnik a sobuawtor Serbskeho rěčneho atlasa. Wot 1990 hač do jeho rozpušćenja a załoženja Serbskeho instituta bě Faska direktor Instituta za serbski ludospyt.

 Žiwjenje a skutkowanje 
Faska pochadźeše ze serbskeho staršiskeho domu. Po Druhej swětowej wójnje słušeše do skupiny młodych Serbow, kotřiž dóstachu wukubłanje w čěskimaj gymnazijomaj we Warnoćicach a Čěskej Lipje. 1951 zakónči šulu w prěnim maturitnym lětniku na Serbskej wyšej šuli w Budyšinje. Tam dźěłaše potom dwě lěće jako wučer za serbšćinu a sport. Po tym studowaše slawistiku (serbšćinu a pólšćinu) na Karla Marxowej uniwersiće Lipsk. Po zakónčenju studija bě lěto dołho stipendiat na Uniwersiće Lomonosowa w Moskwje.

W lěće 1958 sta so Helmut Faska z wědomostnym sobudźěłaćerjom w Instituće za serbski ludospyt w Budyšinje. Swój promociski spis wo Wětošowskej narěči předpołoži 1963 na Lipšćanskej uniwersiće. W Budyšinje dźěłaše na zestajenju Serbskeho rěčneho atlasa (15 zwjazkow, 1965–1996), bě awtor pjeć zwjazkow a sobuawtor (z Fridom Michałkom a Helmutom Jenčom) dalšich dźesać zwjazkow. Dalše wuznamne wozjewjenje woneho časa je hromadźe z Michałkom zestajena Gramatika hornjoserbskeje spisowneje rěče přitomnosće (1981). W lěće 1969 bu Faska woleny za předsydu Hornjoserbskeje rěčneje komisije. Jako hódnoćenje swojeho wědomostneho dźěła dósta Faska 1984 Myto Ćišinskeho.

1988 bu Faska na profesora powołany a přewza nimo slědźenja tež wučbu. Sobudźěłaćerjo Instituta za serbski ludospyt wuzwolichu Fasku za čas přewróta 1990 za noweho direktora, po tym zo bě do toho hižo lěta dołho rěčespytny wotrjad nawjedował. Wón bě 1992 załoženski direktor z tutoho instituta wušłeho Serbskeho instituta.

Helmut Faska bě čłon Mjezynarodneho komiteja slawistow (zarjadowar Mjezynarodnych kongresow slawistow), je sobu dźěłał na najwšelakorišich mjezynarodnych projektach a bě sobuawtor wšosłowjanskeho rěčneho atlasa. Wón rěčeše nimale wšitke słowjanske rěče běžnje.

Faska bydleše w Komorowje pola Rakec. Ze swojej mandźelskej, serbskej ludowědnicu Hanku Fascynej (rodź. Elic), měještaj synow Tomaša (* 1961) a Pětra (* 1964).

 Spisy 
Grammatik der obersorbischen Schriftsprache der Gegenwart, Gramatika hornjoserbskeje spisoweje rěče přitomnosće, Bautzen 1981

 Wotkazaj 
 Ad multos annos, Drogi Panie Profesorze!// Zeszyty Łużyckie, t. 45, Warszawa, 2011
 Helmut Faska w serbskej bibliografiji
 Sonja Wölkowa: Nekrolog w Lětopisu 2/2024 (pdf-dataja, 1,03 MB)

Kategorija:Muž
Kategorija:Rodź. 1932
Kategorija:Zemr. 2024
Kategorija:Serb
Kategorija:Sorabist
Kategorija:Awtor
Kategorija:Literatura (20. lětstotk)
Kategorija:Nošer Myta Ćišinskeho
Kategorija:Institut za serbski ludospyt
Kategorija:Serbski institut
Kategorija:Warnočanska generacija
Kategorija:Wosoba (Komorow/Rakecy)